L 119/104
FI
Euroopan unionin virallinen lehti
5.5.2023
(7)
Tietyillä hyödykkeillä on elintarvikekäytön ohella muita käyttötarkoituksia, joihin sovelletaan tietyn vierasaineen osalta lievempiä enimmäismääriä tai niitä ei sovelleta lainkaan.
Jotta näissä elintarvikkeissa olevien vierasaineiden enimmäismääriä voitaisiin valvoa tehokkaasti, on aiheellista vahvistaa asianmukaiset merkintäsäännökset näitä elintarvikkeita varten.
(8)
Tietyt Itämeren alueelta peräisin olevat kalalajit voivat sisältää suuria dioksiinipitoisuuksia, dioksiinin kaltaisia polykloorattuja bifenyylejä, jäljempänä ’dioksiinin kaltaiset PCB-yhdisteet’, ja muita kuin dioksiinin kaltaisia polykloorattuja bifenyylejä, jäljempänä ’muut kuin dioksiinin kaltaiset PCB-yhdisteet’.
Merkittävä osa kyseisistä Itämeren alueelta peräisin olevista kalalajeista ei ole enimmäismäärien mukaista, minkä vuoksi ne jäisivät pois ruokavaliosta, jos enimmäismääriä sovellettaisiin.
Kalojen jättäminen pois ruokavaliosta voi kuitenkin vaikuttaa kielteisesti Itämeren alueen väestön terveyteen.
(9)
Latviassa, Suomessa ja Ruotsissa on käytössä järjestelmät, joilla varmistetaan, että loppukuluttajat saavat tietoa tietyille riskiryhmille suunnatuista ruokavaliosuosituksista, jotka koskevat Itämeren alueelta peräisin olevan kalan kulutuksen rajoittamista terveysriskien välttämiseksi.
Sen vuoksi on aiheellista pitää voimassa Latviaa, Suomea ja Ruotsia koskeva poikkeus, jonka nojalla ne voivat sallia ilman aikarajoitusta sellaisten tiettyjen Itämeren alueelta peräisin olevien kalalajien saattamisen omille markkinoilleen loppukuluttajaa varten, joiden dioksiinipitoisuudet ja/tai dioksiinin kaltaisten PCB-yhdisteiden ja/tai muiden kuin dioksiinin kaltaisten PCB-yhdisteiden pitoisuudet ylittävät tässä asetuksessa vahvistetut tasot.
Jotta komissio voisi seurata tilannetta, Latvian, Suomen ja Ruotsin olisi edelleen raportoitava vuosittain komissiolle toimenpiteistä, joita ne ovat toteuttaneet tiedottaakseen tehokkaasti loppukuluttajille ruokavaliosuosituksista ja varmistaakseen, että enimmäismäärät ylittäviä kaloja ja niistä saatavia tuotteita ei pidetä kaupan muissa jäsenvaltioissa, sekä kyseisten toimenpiteiden vaikuttavuudesta.
(10)
Huolimatta hyvien savustuskäytäntöjen soveltamisesta aina kun se on mahdollista, polysyklisten aromaattisten hiilivetyjen, jäljempänä ’PAH-yhdisteet’, nykyiset enimmäismäärät eivät ole saavutettavissa useissa jäsenvaltioissa tietyissä perinteisesti savustetuissa lihoissa ja lihavalmisteissa sekä perinteisesti savustetuissa kaloissa ja kalastustuotteissa, joiden osalta savustuskäytäntöjä ei voida muuttaa muuttamatta merkittävästi elintarvikkeen aistinvaraisia ominaisuuksia.
Jos enimmäismääriä sovellettaisiin, tällaiset perinteisesti savustetut tuotteet poistuisivat markkinoilta, mikä johtaisi monien pienten ja keskisuurten yritysten sulkemiseen.
Tämä koskee tiettyjä perinteisesti savustettuja lihoja ja lihavalmisteita Irlannissa, Espanjassa, Kroatiassa, Kyproksessa, Latviassa, Puolassa, Portugalissa, Slovakiassa, Suomessa ja Ruotsissa sekä tiettyjä perinteisesti savustettuja kaloja ja kalastustuotteita Latviassa, Suomessa ja Ruotsissa.
Sen vuoksi tiettyjen perinteisesti savustettujen lihojen ja lihavalmisteiden ja perinteisesti savustettujen kalojen ja kalastustuotteiden paikallista tuotantoa ja kulutusta koskeva poikkeus olisi pidettävä voimassa ilman aikarajoitusta ainoastaan näissä jäsenvaltioissa.
(11)
Jäsenvaltioiden on kerättävä ja raportoitava tiedot virallisesta valvonnasta ja vierasaineiden seurannasta valvontasuunnitelmien ja komission delegoidussa asetuksessa (EU) 2022/931 (3) ja komission täytäntöönpanoase­ tuksessa (EU) 2022/932 (4) vahvistettujen vierasaineiden virallista valvontaa koskevien erityisvaatimusten mukaisesti.
Tiettyjen vierasaineiden osalta, joista tarvitaan enemmän esiintymistietoja, suositellaan, että jäsenvaltiot, elintarvikealan toimijat ja muut asianomaiset osapuolet seuraavat esiintymistietoja ja ilmoittavat niistä sekä raportoivat edistymisestä ehkäisevien toimenpiteiden soveltamisessa, jotta komissio voi arvioida tarvetta muuttaa nykyisiä toimenpiteitä tai hyväksyä uusia toimenpiteitä.
Samoista syistä on myös aiheellista, että jäsenvaltiot toimittavat komissiolle tiedot, jotka ne ovat keränneet muista vierasaineista.
(3) Komission delegoitu asetus (EU) 2022/931, annettu 23 päivänä maaliskuuta 2022, Euroopan parlamentin ja neuvoston asetuksen (EU) 2017/625 täydentämisestä vahvistamalla säännöt elintarvikkeissa olevia vierasaineita koskevan virallisen valvonnan suorittamiselle (EUVL L 162, 17.6.2022, s. 7).
(4) Komission täytäntöönpanoasetus (EU) 2022/932, annettu 9 päivänä kesäkuuta 2022, yhdenmukaisista käytännön järjestelyistä virallisen valvonnan suorittamista varten siltä osin kuin on kyse elintarvikkeissa olevista vierasaineista, monivuotisten kansallisten valvontasuunnitelmien erityisestä lisäsisällöstä ja niiden valmistelua koskevista erityisistä lisäjärjestelyistä (EUVL L 162, 17.6.2022, s. 13).